‘จรัมพร’ลั่นหุ้นน้องใหม่1.2แสนล้านเข้าเป้าชัวร์
ตลาดหลักทรัพย์ฯ ยันผลงานปีนี้ หุ้นไอพีโอเข้าเป้าแน่ 1.2 แสนล้าน มีเวลากว้านต้อนอีก 5 หมื่นล้าน เผยมีบริษัทค้างท่อไฟลิงอีกมาก
22 ก.ย. 2555

ตลาดหลักทรัพย์ฯ ยันผลงานปีนี้ หุ้นไอพีโอเข้าเป้าแน่ 1.2 แสนล้าน มีเวลากว้านต้อนอีก 5 หมื่นล้าน เผยมีบริษัทค้างท่อไฟลิงอีกมาก
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลท.ยังมั่นใจเป้าหมายการดำเนินงานในปีนี้ที่จะมีมูลค่าหลักทรัพย์ตามราคาตลาด (มาร์เก็ต แคป) จากบริษัทที่เสนอหุ้นให้ประชาชนเป็นครั้งแรก (ไอพีโอ) ทั้งหมด 1.2 แสนล้านบาทได้ จากปัจจุบันทำได้แล้วประมาณ 7 หมื่นล้านบาท เนื่องจากยังมีบริษัทที่อยู่ระหว่างกระบวนการแก้ไขรายละเอียดในแบบรายการเสนอขายหุ้น (ไฟลิง) หลายแห่ง ซึ่งน่าจะเพียงพอต่อมาร์เก็ตแคปที่เหลือที่จะทำให้ถึงเป้าหมายได้
ขณะที่ภาวะการลงทุนในช่วงที่เหลือของปีนี้ ตลาดหุ้นไทยยังคงได้รับอานิสงส์จากสภาพคล่องที่ล้นทั่วโลกและตลาดหุ้นยังเป็นอีกหนึ่งทางเลือกที่ช่วยให้นักลงทุนได้ผลตอบแทนเพื่อป้องกันความเสี่ยงจากอัตราเงินเฟ้อที่สูง แต่ทั้งหมดนี้นักลงทุนต้องระวังปัจจัยจากข่าวหรือการแก้ไขปัญหาวิกฤตยุโรปต่อเนื่องด้วย เพราะในทางกลับกันกระแสเงินก็พร้อมที่จะไหลออกจากตลาดหุ้น
นายวิชา โตมานะ กรรมการผู้จัดการ สายงานวาณิชธนกิจ บริษัทหลักทรัพย์ (บล.) ฟิลลิป (ประเทศไทย) เปิดเผยว่า บริษัทพยายามจะนำสองบริษัทที่พร้อมจะขายไอพีโอเข้าจดทะเบียนภายในไตรมาส 4 นี้ โดยบริษัท บิวตี้ คอมมูนิตี้ เข้า ตลท. และบริษัทวัสดุก่อสร้าง 1 บริษัท เข้าตลาดหลักทรัพย์เอ็มเอไอ (mai)
บริษัท บิวตี้ฯ ผู้จำหน่ายปลีกผลิตภัณฑ์เพื่อความงาม แบรนด์บิวตี้ บุฟเฟต์ บิวตี้ คอทเทจ และบิวตี้เมดอินเนเจอร์ ได้ยื่นไฟลิงแล้วตั้งแต่วันที่ 7 ก.ย.ที่ผ่านมา เตรียมเสนอขายหุ้นทั้งหมด 82.5 ล้านหุ้น ปัจจุบันมีทุนจดทะเบียน 300 ล้านบาท มูลค่าหุ้นที่ตราไว้ (พาร์) 1 บาท
“พยายามจะให้ทั้งสองบริษัทเข้าให้ทันไตรมาส 4 ตอนนี้ภาวะตลาดหุ้นโดยรวมยังคึกคัก” นายวิชา กล่าว
ด้านหุ้นบริษัท ฟอร์จูน พาร์ท อินดัสตรี้ (FPI) ที่สร้างประวัติศาสตร์หน้าใหม่ให้หุ้นไอพีโอวันแรกแจกกำไรสูงถึง 157% ส่วนวันที่ 21 ก.ย.ที่ผ่านมา พยายามไปต่อ แต่ไปไม่ไหว ราคาปิดที่ 8.60 บาท ลดลง 0.40 บาท หรือ 4.44% มูลค่าการซื้อขายวูบเหลือ 532 ล้านบาท เทียบกับวันแรกที่มีมากกว่า 2,746 ล้านบาท 
ขณะที่ ตลท.เตือนให้นักลงทุนระมัดระวังการลงทุนหุ้น บริษัท ตงฮั้ว คอมมูนิเคชั่นส์ (TH) หลังพบว่าราคาดีดขึ้นแรง 28.92% และมูลค่าซื้อขายสูงมากถึง 223 ล้านบาท โดยบริษัทชี้แจงว่าไม่มีพัฒนาการใดๆ สนับสนุน
ด้านการซื้อขายหุ้นวันที่ 21 ก.ย.ที่ผ่านมา พบรายการบิ๊กล็อตหุ้นซิงเกิ้ล พอยท์ พาร์ท (ประเทศไทย) หรือ SPPT จำนวน 22,982,785 หุ้น มูลค่าซื้อขาย 114.91 ล้านบาท ในราคาเฉลี่ยหุ้นละ 5 บาท สูงกว่าราคาซื้อขายในตลาดที่ 4.74 บาท 
นายประพจน์ พลพิพัฒนพงศ์ ประธานคณะกรรมการบริหาร SPPT กล่าวว่า รายการบิ๊กล็อตหุ้น SPPT ที่เกิดขึ้น เป็นของบริษัทรับซื้อคืนจากผู้ถือหุ้นในราคาหุ้นละ 5 บาท ในวันสุดท้ายของโครงการซื้อคืนหุ้น ซึ่งตามเกณฑ์จะต้องถือ 6 เดือน และขณะนี้ยังไม่ได้ตัดสินใจว่าจะทำอย่างไรดี